b"\n_START_ARTICLE_\nM/S Monarch\n_START_SECTION_\nRakentaminen\n_START_PARAGRAPH_\nAlus tilattiinChantiers de l'Atlantiquen telakalta Saint-Nazairesta Ranskasta. Sen k\xc3\xb6li laskettiin telakkanumerolla A30 ja alus laskettiin vesille 22. syyskuuta 1990. Aluksella syttyi tulipalo 3. joulukuuta, mik\xc3\xa4 aiheutti kuuden kuukauden viiveen valmistumiseen. Alus luovutettiin 15. lokakuuta 1991 Norjaan Osloon rekister\xc3\xb6idylle Monarch of the Seas Inc.:lle, ja aluksen hallinta siirrettiin Royal Caribbean Cruises -varustamolle._NEWLINE_Monarchilla on ulkoilmakoripallokentt\xc3\xa4 ja kiipeilysein\xc3\xa4, jota markkinoidaan Royal Caribbeanin ainutlaatuisena ominaisuutena. K\xc3\xa4yt\xc3\xb6ss\xc3\xa4 on my\xc3\xb6s kaksi t\xc3\xa4yskokoista merivesiallasta.\n_START_SECTION_\nK\xc3\xa4ytt\xc3\xb6historia\n_START_PARAGRAPH_\nMarraskuussa 1991 alus aloitti Karibian risteilyt. Se ajoi karille 15. joulukuuta 1998 Sint Maartenin edustalla saaden vuodon, jolloin aluksella olleet 2\xc2\xa0557 matkustajaa evakuoitiin. Alus saatiin irti karilta 19. joulukuuta ja se siirrettiin korjattavaksi Atlantic Marine Yardille Mobileen, Alabamaan. Alus palasi telakalta liikenteeseen 14. maaliskuuta 1999._NEWLINE_Alus kunnostettiin t\xc3\xa4ysin toukokuussa 2003 ennen risteilykauden aloittamista Los Angelesissa, jolloin sille lis\xc3\xa4ttiin kiipeilysein\xc3\xa4, Ben&Jerry's j\xc3\xa4\xc3\xa4tel\xc3\xb6baari ja Seattle's Best Coffee, latinalainen baari, disco, aasialainen ravintola ja kokouskeskus. Liikuntakeskusta, kylpyl\xc3\xa4\xc3\xa4 ja lasten leikkipaikkoja laajennettiin._NEWLINE_Alus liputettiin tammikuussa 2005 Bahamalle, jolloin sen kotisatamaksi tuli Nassau._NEWLINE_Monarchista tuli vuonna 2007 ensimm\xc3\xa4inen suuri risteilyalus, jossa p\xc3\xa4\xc3\xa4llikk\xc3\xb6n\xc3\xa4 on nainen ruotsalaisen Karin Stahre Jansonin vastaanottaessa aluksen p\xc3\xa4\xc3\xa4llikkyyden.\n_START_SECTION_\nSiirto Pullmanturille\n_START_PARAGRAPH_\n20. maaliskuuta 2012 Royal Caribbean ilmoitti, ett\xc3\xa4 Monarch of the Seas ja sen sisaralus Sovereign of the Seas siirret\xc3\xa4\xc3\xa4n espanjalaiselle tyt\xc3\xa4ryhti\xc3\xb6lle Pullmantur Cruisesille. Siirto tapahtunee 1. huhtikuuta 2013._NEWLINE_Siirretyt alukset tulevat olemaan Pullmanturin lippulaivoja. Lis\xc3\xa4ksi on odotettavissa, ett\xc3\xa4 aluksen nimi lyhennet\xc3\xa4\xc3\xa4n muotoon M/S Monarch. My\xc3\xb6hemmin ilmoitettiin, ett\xc3\xa4 alus ei tule muiden alusten lailla operoimaan Euroopan ja Brasilian v\xc3\xa4lill\xc3\xa4, vaan se operoi ymp\xc3\xa4ri vuoden Etel\xc3\xa4-Karibialla."